## Program pomoćničkog ispita za zanimanje urar

### NN 5/2004 (15.1.2004.), Program pomoćničkog ispita za zanimanje urar

# ministarstvo za obrt, malo i srednje poduzetništvo

**213**

Na temelju stavka 4. članka
53. Zakona o obrtu (Narodne novine, br. 49/03) ministar za obrt, malo i srednje
poduzetništvo nakon prethodno pribavljena mišljenja Hrvatske obrtničke komore,
donosi

### PROGRAM POMOĆNIČKOG ISPITA ZA ZANIMANJE URAR

I.

Svrha
pomoćničkog ispita je dokazivanje ispitanika da je stekao vještine i
stručno-teorijska znanja, utvrđena nastavnim planom i programom za zanimanje
urar (Narodne novine, br. 84/ 97), nužna za obavljanje poslova u tom zanimanju.

II.

Pomoćnički ispit se sastoji iz praktičnoga i teorijskog dijela.

III.

Za praktični dio ispita
zadaje se, u skladu s nastavnim planom praktičnog dijela naukovanja, praktična
zadaća (uradak i radne probe) iz područja:

1. izrada pojedinih dijelova i sklopova svih vrsta satova (zidnih, ručnih, džepnih);
2. izrada kućišta za satove;
3. izrada mehanizama za sve vrste ručnih, džepnih, zidnih i sl. satova;
4. rastavljanje i sastavljanje mehaničkih, električnih i elektroničkih malih i velikih satova;
5. određivanje (izbor) i uporaba dijelova i rezervnih dijelova;
6. proizvodnja opreme za bilježenje vremena i opreme za mjerenje,
   bilježenje i drugo pokazivanje vremenskih intervala;
7. proizvodnja dijelova za zidne, džepne i ručne satove, kao što
   su: opruge, ležajevi za osovine, brojčanici, kazaljke, stakla svih vrsta
   za satove, metalnih narukvica i drugih dijelova;

Ispitanik mora u zadanom roku primjereno
pomoćničkom statusu izraditi uradak i obaviti radnu probu. Ispitna komisija na
temelju dolje navedenih uradaka i radnih proba zadaje ispitaniku jedan do tri
uratka i jednu do tri radne probe. Ispitna komisija može i samostalno
predložiti uratke i radne probe koje će zadati ispitaniku.

POMOĆNIČKI URADAK

|  |  |
| --- | --- |
| Vrsta uratka | Opis uratka |
| Izrada i ugradnja elemenata satnog mehanizma | Kandidat mora znati izabrati alate i pribor, na osnovi dokumentacije izraditi pojedinačne dijelove satnih mehanizama, sastaviti ih, izvršiti kontrolu točnosti rada satnog mehanizma te napraviti kalkulaciju troškova |
| Ispitivanje i testiranje elektroničkih satova | Kandidat mora znati odabrati alate, uređaje i pribor, te izvršiti ispitivanje i testiranje sata pomoću elektronskog uređaja (vibrografa) te napraviti kalkulaciju troškova. Kandidat mora koristiti stručnu literaturu sa tehničkom normama. |
| Popravak malih mehaničkih satova | Kandidat mora znati izabrati alate i pribor za rastavljanje mehaničkog sata, rastaviti i sastaviti satni mehanizam, podmazati satni mehanizam te kontrolirati točnost rada satnog mehanizma.  Kandidat mora koristiti stručnu literaturu s tehničkim normama. |
| Popravak elektroničkih satova | Kandidat mora znati izabrati alate i pribor za rastavljanje, ispitivanje elektroničkog sata, rastaviti i sastaviti satni mehanizam, podmazati satni mehanizam te kontrolirati točnost rada satnog mehanizma.  Kandidat mora koristiti stručnu literaturu s tehničkim normama. |
| Popravak zidnih satova | Kandidat mora znati izabrati alate i pribor za rastavljanje sata, rastaviti i sastaviti satni mehanizam, podmazati satni mehanizam te namjestiti sustav njihaja.  Kandidat mora koristiti stručnu literaturu s tehničkim normama. |
| Spajanje i ugradna dijelova sata na osnovi ispitivanja i testiranja | Kandidat mora znati izabrati alate i uređaje za rastavljanje sata, izvršiti ispitivanje i mjerenje, te na osnovi dobivenih rezultata mjerenja namjestiti dijelove satnog mehanizma , zamijeniti neispravne dijelove i napraviti kalkulaciju troškova.  Kandidat mora koristiti stručnu literaturu s tehničkim normama. |

RADNA PROBA

|  |  |
| --- | --- |
| Vrsta radne probe | Opis radne probe |
| Ispitivanje sata pomoću kronografa | Kandidat mora znati pomoću kronografa ispitati sat, odrediti greške i otkloniti ih |
| Ispitivanje sata pomoću vibrografa | Kandidat mora znati pomoću vibrografa  ispitati sat, na temelju dobivenih rezultata mjerenja znati prepoznati grešku u  pojedinom dijelu satnog mehanizma i otkloniti grešku. |
| Ručno čišćenje i podmazivanje sata | Kandidat mora znati  izabrati alate i pribor za rastavljanje, sastavljanje i ručno čišćenje sata, izabrati ulja za podmazivanje i sredstva za čišćenje te rastaviti, očistiti, podmazati i ponovo sastaviti satni mehanizam |
| Mehaničko čišćenje sata (ultrazvučnim uređajem) | Kandidat mora znati izabrati alate za rastavljanje i sastavljanje satnog mehanizma, izabrati sredstva za čišćenje i ulja za podmazivanje , te zatim rastaviti , pomoću ultrazvučnog uređaja očistiti , podmazati dijelove i na kraju satni mehanizam ponovo sastaviti |
| Poznavanje kemijskog sastava sredstava za čišćenje | Kandidat mora poznavati  kemijski sastav sredstava za čišćenje kako bi iste nakon upotrebe pravilno odstranio na za to   predviđena mjesta |

Pri izradi praktične zadaće ispitanik (naučnik) mora se pridržavati propisanih mjera zaštite na radu i zaštite okoliša te ostalih uvjeta koje odredi ispitna komisija.

Ispitanik mora ispitnoj komisiji priložiti mapu praktičnog dijela naukovanja za sve godine obrazovanja iz koje je vidljivo da je uspješno svladao ovaj dio naukovanja.

IV.

Stručno-teorijski
dio ispita obuhvaća teorijska znanja nužna za obavljanje praktičnih postupaka u
zanimanju koja su propisana nastavnim planom i programom za teorijski dio
naukovanja.

NASTAVNI PREDMET

*Tehnologija zanimanja*

1. Radni postupci
2. Znanja o materijalima
3. Elektrotehnika
4. Elektronika
5. Električni satovi
6. Elektronički satovi
7. Mehanički satovi

Tehničko crtanje

1. Osnove
2. Dijagrami
3. Krivulje i ozupčenja
4. Elementi za prijenos snage i gibanja
5. Usporni mehanizmi (zapreke)

Stručni račun

1. Veličine i jedinice
2. Proračuni dužine i kutova
3. Proračuni površine, volumena i mase
4. Osnove trigonometrije
5. Postotni i kamatni račun
6. Osnovni proračuni troškova
7. Izrada kalkulacija u zanimanju
8. Vrijeme izrade
9. Radno vrijeme
10. Dohodak i materijal
11. Proračuni u zanimanju: sila i zakretni moment
12. Prijenosnici snage i gibanja (osovina, zupčanik)

## OCJENJIVAČKI LIST

**I.** **PRAKTIČNI DIO ISPITA**

|  |  |
| --- | --- |
| Radnje obavljene u okviru praktične zadaće | Broj bodova |
| Izrada tehničko-tehnološke dokumentacije | 0 – 10 |
| Priprema radnog mjesta i red u urarskim radionicama | 0 – 10 |
| Izbor postupaka, pribora, alata i materijala na osnovi tehničke dokumentacije | 0 – 10 |
| Izvođenje postupaka izrade zadanog uratka | 0 – 30 |
| Način rukovanja ručnim alatima i priborom | 0 – 15 |
| Brzina i spretnost te vrijeme izrade uratka | 0 –15 |
| Racionalnost u trošenju materijala i energije | 0 – 10 |
| Korištenje tehničko-tehnološke dokumentacije | 0 – 10 |
| Mjerenja i ispitivanja gotovih uradaka | 0 – 10 |
| Mjere zaštite na radu | 0 – 10 |
| Završni izgled uratka | 0 – 10 |
| UKUPNO BODOVA | 140 |

BODOVNA
LISTA

|  |  |
| --- | --- |
| Postotak (%) bodova | Ocjena |
| 92 – 100 | Odličan              ( 5 ) |
| 81 – 91 | Vrlo dobar         ( 4 ) |
| 67 – 80 | Dobar                ( 3 ) |
| 50 – 66 | Dovoljan            ( 2 ) |
| 0 – 49 | Nedovoljan        ( 1 ) |

# II.  STRUČNO-TEORIJSKI DIO

Stručno-teorijski dio ispita je u pisanom obliku, a sastoji se od pitanja i zadaća koje postavlja ispitna komisija. Za zanimanja za koja postoji katalog ispitnih pitanja i zadataka za pomoćničke ispite, koristi se taj katalog.

Ocjena se utvrđuje prema ovoj ljestvici:

BODOVNA
LISTA

|  |  |
| --- | --- |
| Postotak (%) bodova | Ocjena |
| 90 – 100 | Odličan              ( 5 ) |
| 80 – 89 | Vrlo dobar         ( 4 ) |
| 70 – 79 | Dobar                ( 3 ) |
| 60 – 69 | Dovoljan            ( 2 ) |
| Manje od 30 | Nedovoljan        ( 1 ) |

Ispitanik koji postigne od 30 do 59 posto (%) bodova upućuje se na usmeni
ispit.

Na usmenom ispitu u pravilu se provjeravaju znanja iz onih područja iz
kojih naučnik nije pokazao dostatna znanja na pismenom dijelu ispita.

|  |  |
| --- | --- |
| Klasa: 406-01/03-01/10  Ur. broj: 515-03-03-73  Zagreb, 17. prosinca 2003. |  |

Ministar

**Željko Pecek**,
v. r.

Ostalo, NN 5/2004-213